เอกสารแนบ 4

เรียน ผู้ถือหุ้น

คณะกรรมการตรวจสอบ บริษัท บางกอกสหประกันภัย จำกัด (มหาชน)
ได้รับการแต่งตั้งจากคณะกรรมการ บริษัทฯ เมื่อวันที่ 14 พฤษภาคม 2558
ประกอบด้วยกรรมการของบริษัทฯ จำนวน 4 ท่าน
ทุกท่านเป็นกรรมการอิสระที่มีคุณสมบัติครบถ้วนตามข้อกำหนด
และแนวทางปฏิบัติที่ดีของคณะกรรมการตรวจสอบตลาดหลักทรัพย์แห่งประเทศไทย
ซึ่งเป็นผู้มีความรู้ความสามารถ ประสบการณ์ทางด้านบัญชีและการเงิน และการบริหารงานบุคคล
ได้แก่

1.  นายพิชิต สินพัฒนสกุล ประธานคณะกรรมการตรวจสอบ

2.  รศ.ประนอม โฆวินวิพัฒน์ กรรมการตรวจสอบ

3.  นายทวิช เตชะนาวากุล กรรมการตรวจสอบ

4.  นายสุนทร ก่อนันทเกียรติ กรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ รวมทั้งกฎบัตรของบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ระหว่างปี 2558
คณะกรรมการตรวจสอบได้มีการประชุมรวมทั้งสิ้นจำนวน 5 ครั้ง เป็นการประชุมร่วมกับผู้บริหาร
ผู้สอบบัญชีและผู้ตรวจสอบภายในตามความเหมาะสม เพื่อทำการพิจารณาในเรื่องต่างๆ
โดยมีประเด็น และสาระสำคัญ ดังต่อไปนี้

การสอบทานงบการเงิน

ได้สอบทานข้อมูลสาระสำคัญของงบการเงินและหมายเหตุประกอบงบการเงินรายไตรมาสและประจำปี
2558 ของบริษัท บางกอกสหประกันภัย จำกัด (มหาชน)
ที่ผ่านการตรวจสอบจากผู้สอบบัญชีจากบริษัท สำนักงานสุทธิธรรม จำกัด
ซึ่งเป็นผู้สอบบัญชีรับอนุญาตที่มิได้รับความเห็นชอบจาก
สำนักงานคณะกรรมการกำกับหลักทรัพย์และตลาดหลักทรัพย์ (สำนักงาน กลต.)
พร้อมทั้งได้ร่วมประชุมซักถามกับผู้จัดการฝ่ายบัญชีและการเงิน ผู้จัดการแผนกบัญชี
และผู้จัดการแผนกตรวจสอบภายใน
เพื่อนำความเห็นของผู้สอบบัญชีที่เป็นสาระสำคัญไปปรับปรุงและแก้ไขให้ถูกต้อง
คณะกรรมการตรวจสอบให้ความเห็นชอบงบการเงินและหมายเหตุประกอบงบการเงินดังกล่าว

การสอบทานระบบควบคุมภายใน

สำหรับระบบควบคุมภายในและประสิทธิภาพของกระบวนการทำงานทั้งองค์กร
ได้มีการกำหนดขอบเขตความรับผิดชอบ เป้าหมาย และแผนงานทั้งในระดับบริหาร
และระดับปฏิบัติการ มีการควบคุมดูแลการใช้ทรัพย์สินของบริษัทฯ ให้เกิดประโยชน์สูงสุด
มีการแบ่งแยกหน้าที่ผู้ปฏิบัติงาน เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้บริษัทฯ มีระบบตรวจสอบภายในเพื่อให้มั่นใจว่า
การปฏิบัติงานหลักและกิจกรรมทางการเงินสำคัญของบริษัทฯ
ได้ดำเนินการตามแนวทางที่กำหนดและมีประสิทธิภาพ

การสอบทานเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
กฎหมายที่เกี่ยวข้องกับธุรกิจของ บริษัทฯ และการกำกับดูแลกิจการที่ดี

คณะกรรมการตรวจสอบได้สอบทานให้มีการปฏิบัติตามแนวทาง ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจประกันภัย ให้เป็นไปตามหลักการกำกับดูแลกิจการที่ดีอย่างเพียงพอ

การสอบทานการปฏิบัติงานตรวจสอบภายใน

คณะกรรมการตรวจสอบได้กำกับดูแลการปฏิบัติงานของแผนกตรวจสอบภายในให้เป็นไปตามมาตรฐานวิชาชีพตรวจสอบภายใน
อย่างมีความเป็นอิสระและก่อให้เกิดประสิทธิภาพ ประสิทธิผล และสอบทานผลการตรวจสอบประจำปี
2558 เป็นประจำโดยมีการจัดประชุมทั้งสิ้น 5 ครั้ง และให้ความเห็นชอบแผนการปฏิบัติงาน
และอัตรากำลังของแผนกตรวจสอบภายในประจำปี 2558 โดยได้เสนอแนะแนวปฏิบัติ
ซึ่งช่วยพัฒนาแนวทางการตรวจสอบให้ดียิ่งขึ้น
เพื่อให้แผนการตรวจสอบมีขอบเขตครอบคลุมประเด็นที่มีนัยสำคัญ

การประเมินการบริหารความเสี่ยง

คณะกรรมการบริษัทฯได้มีการประเมินความเสี่ยงของกิจการและมีการกำหนดมาตรการป้องกันและจัดการความเสี่ยงไว้อย่างเหมาะสมและสอดคล้องกับสถานการณ์
ซึ่งรวมถึงความเสี่ยงที่มีผลต่อการดำเนินการของบริษัท
โดยมีปัจจัยความเสี่ยงสำคัญตามที่สำนักงานคณะกรรมการกำกับและส่งเสริมการประกอบธุรกิจประกันภัย
(สำนักงาน คปภ.) กำหนด

ความเห็นเกี่ยวกับความเหมาะสมของผู้สอบบัญชี

ตามที่บริษัท เอส.เค. แอคเคาน์เต้นท์ เซอร์วิสเซส จำกัด ผู้สอบบัญชีของบริษัทประจำปี 2557
ได้ขอถอนตัวจากการเป็นผู้สอบบัญชีประจำปี 2558 หลังจากได้เสนอราคาค่าสอบบัญชีปี 2558
มาแล้ว ทำให้บริษัทไม่สามารถหาผู้สอบบัญชีที่ได้รับความเห็นชอบจากสำนักงาน กลต.
ได้ภายในเวลาอันจำกัด และบริษัทต้องนำส่งงบการเงินรายไตรมาส และรายปี 2558
รวมถึงรายงานการดำรงเงินกองทุนที่ต้องผ่านการตรวจสอบจากผู้สอบบัญชีรับอนุญาตต่อสำนักงานคณะกรรมการกำกับและส่งเสริมการประกอบธุรกิจประกันภัย
(คปภ.) ดังนั้น เพื่อบรรเทาความเสียหายที่อาจจะเกิดขึ้นภายหน้า
คณะกรรมการตรวจสอบจึงมีมติให้ความเห็นชอบเสนอต่อคณะกรรมการบริษัทฯ
เพื่อขออนุมัติที่ประชุมวิสามัญผู้ถือหุ้นแต่งตั้ง ผู้สอบบัญชีจากบริษัท สำนักงานสุทธิธรรม จำกัด
ซึ่งเป็นผู้สอบบัญชีรับอนุญาตเป็นผู้สอบบัญชีของบริษัท เพื่อตรวจสอบงบการเงินประจำปี 2558
และรายงานการดำรงเงินกองทุนเพื่อจัดส่งสำนักงาน คปภ.

ความเห็นเกี่ยวกับรายการที่อาจมีความขัดแย้งทางผลประโยชน์ - ไม่มี –

โดยสรุปคณะกรรมการตรวจสอบของบริษัทฯ
มีความเห็นว่าบริษัทฯได้จัดทำงบการเงินอย่างถูกต้องเชื่อถือได้ตามมาตรฐานการบัญชี
และเปิดเผยในหมายเหตุประกอบงบการเงินได้สอดคล้องกับ พระราชบัญญัติการบัญชี พ.ศ. 2543
การกำกับดูแลกิจการที่ดีอย่างเพียงพอ มีระบบการควบคุมภายใน
และการปฏิบัติตามข้อกำหนดของกฎหมายที่เกี่ยวข้องอย่างถูกต้องและเหมาะสมกับสภาพธุรกิจ
รวมทั้งมีการประเมินการบริหารความเสี่ยงอย่างมีระบบและมีประสิทธิภาพ

[]

(นายพิชิต สินพัฒนสกุล)

ประธานคณะกรรมการตรวจสอบ

เอกสารแนบ 5

[]

[]